แรงขายทำกำไรฉุด SET ปิดวูบ 13 จุด โบรกฯชี้ตลาดฯยังไม่เป็นขาลง แนะจับตาผลประชุม ECB คืนนี้
แรงขายทำกำไรฉุด SET ปิดวูบ 13 จุด โบรกฯชี้ตลาดฯยังไม่เป็นขาลง แนะจับตาผลประชุม ECB คืนนี้ โดยดัชนีปิดตลาดวันนี้ที่ระดับ 1,660.68 จุด ลดลง 13.35 จุด หรือ 0.80% มูลค่าการซื้อขาย 7 หมื่นล้านบาท
12 ก.ย. 2562

ผู้สื่อข่าวรายงานว่า ดัชนีปิดตลาดวันนี้ที่ระดับ 1,660.68 จุด ลดลง 13.35 จุด หรือ 0.80% มูลค่าการซื้อขาย 7 หมื่นล้านบาท
10 หุ้นกดดัชนีวันนี้

ด้าน นายสุโชติ ถิรวรรณรัตน์ ผู้จัดการฝ่ายวิจัย บล.เคจีไอ (ประเทศไทย) เปิดเผยว่า ตลาดหุ้นไทยในช่วงบ่ายนี้ปรับตัวลง แม้ว่าจะมีความคืบหน้าสงครามการค้าระหว่างสหรัฐฯ และจีน ที่ยอมถอยกันคนละก้าว แต่ดัชนีฯก็ไม่ปรับตัวขึ้นต่อ และเผชิญแรงขายทำกำไร เนื่องจาก Valuation ตลาดฯอยู่ในระดับที่ไม่ถูก เพราะนักวิเคราะห์ฯได้มีการปรับลดประมาณการกำไรของบริษัทจดทะเบียน (บจ.) ในปีนี้ลงประมาณ 15% ทำให้แม้ดัชนีฯจะปรับตัวขึ้นในช่วงที่ผ่านมาเล็กน้อยแต่ก็ไม่ถือว่าถูก
นอกจากนี้ ยังได้เผชิญแรงขายทำกำไรก่อนรู้ผลประชุมธนาคารกลางยุโรป (ECB) ซึ่งตลาดฯคาดว่าจะผ่อนคลายนโยบายการเงิน ซึ่งต่างก็รอดูว่าจะมีการทำมาตรการผ่อนคลายเชิงปริมาณ (QE) หรือไม่ อีกทั้งอัตราผลตอบแทนพันธบัตร (Bond yield) ทั้งของสหรัฐฯ และไทย ได้รีบาวด์กลับขึ้นมาค่อนข้างแรงด้วย รวมถึงนักลงทุนยังปรับพอร์ตขายหุ้นบางกลุ่ม อย่างหุ้นในกลุ่มโรงไฟฟ้า และกลุ่มสื่อสาร แล้วหันไปลงทุนในกลุ่มหุ้นที่ยัง Laggard อย่างหุ้นในกลุ่มแบงก์ เป็นต้น
ขณะที่ตลาดหุ้นในภูมิภาคเอเชียวันนี้เคลื่อนไหวทั้งในแดนบวก-ลบ รอดูผลประชุมธนาคารกลางยุโรป
สำหรับแนวโน้มการลงทุนในวันพรุ่งนี้ (13 ก.ย.) นายสุโชติ กล่าวว่า ตลาดฯคงจะแกว่งไซด์เวย์ออกด้านข้าง โดยดัชนีฯคงจะแกว่งตามผลประชุม ECB ซึ่งถ้าผลออกมาตามตลาดคาดก็จะทำให้ดัชนีฯรีบาวด์กลับได้ แต่ถ้าผิดคาดก็จะทำให้เกิดแรงขายขึ้น แต่ตลาดฯยังไม่เป็นขาลง เพราะต้องรอดูผลประชุมธนาคารกลางสหรัฐ (เฟด) ด้วย ซึ่งตลาดฯคาดปรับลดอัตราดอกเบี้ย
พร้อมแนวรับ 1,650 จุด ส่วนแนวต้าน 1,680-1700 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
GULF    มูลค่าการซื้อขาย  3,466.51 ล้านบาท ปิดที่  147.00 บาท ลดลง   5.50 บาท
SCB     มูลค่าการซื้อขาย  3,028.52 ล้านบาท ปิดที่  123.50 บาท เพิ่มขึ้น  0.50 บาท
BBL     มูลค่าการซื้อขาย  2,900.82 ล้านบาท ปิดที่  180.00 บาท เพิ่มขึ้น  2.50 บาท
SCC     มูลค่าการซื้อขาย  2,783.74 ล้านบาท ปิดที่  438.00 บาท เพิ่มขึ้น  2.00 บาท
ADVANC  มูลค่าการซื้อขาย  2,775.90 ล้านบาท ปิดที่  221.00 บาท ลดลง   8.00 บาท
 
ตลาดหุ้นเอเชีย
